Document ID: 32011R0656

KOMISSION ASETUS (EU) N:o 656/2011,
annettu 7 päivänä heinäkuuta 2011,
torjunta-aineita koskevista tilastoista annetun Euroopan parlamentin ja neuvoston asetuksen (EY) N:o 1185/2009 täytäntöönpanosta siltä osin kuin kyse on määritelmistä ja tehoaineiden luettelosta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-aineita koskevista tilastoista 25 päivänä marraskuuta 2009 annetun Euroopan parlamentin ja neuvoston asetuksen (EY) N:o 1185/2009 (1) ja erityisesti sen 5 artiklan 2 ja 3 kohdan,
sekä katsoo seuraavaa:
(1)
Asetuksessa (EY) N:o 1185/2009 vahvistetaan uudet puitteet torjunta-aineiden myyntiä ja käyttöä koskevien vertailukelpoisten eurooppalaisten tilastojen tuottamiselle.
(2)
Vertailukelpoisuuden varmistamiseksi on tarpeen asetuksen (EY) N:o 1185/2009 5 artiklan 2 kohdan mukaisesti hyväksyä liitteessä II olevassa 2 jaksossa tarkoitetun ”käsitellyn alan” määritelmä, jotta käsite ymmärrettäisiin ja sitä sovellettaisiin yhdenmukaisesti kaikkialla unionissa.
(3)
Asetuksen (EY) N:o 1185/2009 5 artiklan 3 kohdan mukaisesti komissio mukauttaa liitteessä III olevaa tuotteiden ja kemikaaliluokkien luokitukseen sisällytettävien aineiden luetteloa säännöllisesti ja vähintään viiden vuoden välein. Koska kyseisen asetuksen liitteessä oleva luettelo saatettiin viimeksi ajan tasalle vuonna 2006, se olisi nyt saatettava ajan tasalle kauden 2010-2015 kattamiseksi.
(4)
Aineiden suuren määrän sekä oikeiden yhdisteiden yksilöimisen ja luokituksen monimutkaisuuden vuoksi kansallisten tilastoviranomaisten on vaikea kehittää asianmukaisesti välineet, joita tarvitaan käyttöä ja markkinoille saattamista koskevien tietojen keräämiseksi. Sen vuoksi mukaan olisi otettava vain ne aineet, joille jompikumpi tai molemmat suurista kansainvälisesti tunnustetuista kemiallisia yhdisteitä tai torjunta-aineita rekisteröivistä järjestöistä on antanut tunnistenumeron; järjestöt ovat Chemical Abstracts Service of the American Chemical Society (CAS) sekä Collaborative International Pesticides Analytical Council (CIPAC).
(5)
Tässä asetuksessa vahvistetut toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Asetuksen (EY) N:o 1185/2009 liitteessä II olevassa 2 jaksossa tarkoitetulla ”käsitellyllä alalla” tarkoitetaan käsiteltyä perusalaa, joka määritellään ”viljelykasvin fyysiseksi viljelyalaksi, joka on ainakin kerran käsitelty tietyllä tehoaineella, riippumatta käyttökertojen määrästä”.
2 artikla
Korvataan asetuksen (EY) N:o 1185/2009 liite III tämän asetuksen liitteellä.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä heinäkuuta 2011.

Labels: 12
19
6